מתחם ארוח הבנוי כחאן יפהפה ובו אוהלים גדולים לצד חדרים עם מיטות. בחדרים מטבחים מאובזרים, שירותים ומקלחות. מסביב גינה מטופחת, פינות ישיבה, מתחמי מנגל ומדורה מול נוף ממכר.
כשגלי וקובי קדוש הגיעו אל קיבוץ מצובה הם הביאו אתם רוח חדשה. רוח של עשייה, של יזמות ושל התרגשות. את זה אני מיטיב להבין כשאני מגיע אל חאן הרוח הגלילית, אורחן ללינת שטח שאינו אלא לולי תרנגולים ומבנים של פעם שנהפכו והיו לחללי אירוח מרופדי שטיחים, צבעוניים ומזמינים.
ורוח מיוחדת אכך שורה על המקום. ישנה הרוח הגלילית. זו שנושבת ממערב, גולשת במישור החוף הצפוני, לוטפת למטעי הבננות, הליצ'י והאבוקדו וממשיכה הלאה, אל רכסי הגליל. בדרכה היא חובטת במשובה בשבשבות הענק שהציבו גלי וקובי בכל פינה אפשרית סביב החאן ומסובבת אותן במרץ. שבשבות הן דבר נפלא. לראות אותן סבות על צירן ולינוק מהן אנרגיה ורוח של עליצות וחדווה.
הכתלים האלה, הרחבים, שאינם מתוחמים לחדרים, ידעו כבר הכל. היו כאן סדנאות יין, פיסול באבן והיו מעגלי מתופפים. מאות אורחים בנו כאן שבשבות והיו ימי גיבוש לארגונים ולחברות. בין שקי השינה פרחו אהבות ונוצרו חברויות.
גלי וקובי עדיין מקימים את המקום. מוסיפים, מתכננים ומרחיבים. לכאן תוכלו גם אתם להגיע כדי להשתתף בסדנאות יצירה ייחודיות, לצחוק בסדנת צחוק, ללמוד לרקוד ריקודי בטן או להאזין למוזיקת עולם וליצור מנדלות מהטבע. בקיץ תוכלו לשכשך בבריכת הקיבוץ בתוספת תשלום, ובחורף תוכלו לטייל במסלוליהם של נחל כזיב ונחל שרך התוחמים את הקיבוץ מצפון ומדרום.
בחצר החאן פינות ישיבה , שולחנות קק"ל ,פינת מדורה, מטבחים מאובזרים, מקלחות ושירותים ,פינת מנגלים והמון יופי ואנרגיה.